stanford-oval/wikipedia huggingface dataset:
Erotica
ביקורות

המסר השנוי במחלוקת שהאלבום מציג לא התקבל בסבר פנים יפות בקרב הציבור הרחב. בתקשורת מדונה זכתה לגינוי רב; נאמר עליה רבות כי היא חצתה את הגבול עם המסרים המיניים בשירים, ושהם גסים וולגריים.
כשמדונה החליטה להגיב לביקורות, היא פנתה ללארי קינג מרשת CNN, ובעזרתו הוציאה הודעה לתקשורת באומרה:
לא כתבתי ספר על סקס. כתבתי ספר ש... כלומר, פרסמתי ספר שהיה מין כזה... התחכמות אירונית, סיפור בתמונות של בוא־נוציא־לשון־לחברה־המכובדת
הביקורות על האלבום שהתייחסו אליו מההיבט המוזיקלי בלבד דווקא שיבחו אותו בצורה יוצאת דופן. רולינג סטון המטיר עליו מחמאות וכתב כי הוא בין האלבומים הטובים ביותר שהיו למדונה. גם מעריציה של מדונה שיבחו והעריכו את האלבום לאורך השנים. הביקורת החמש עשרה על האלבום הייתה שייכת למגזין בשם "סלאנט", ובה היה כתוב: ”מדונה בשיא חשיבותה, בשיא הרלוונטיות שלה”.
מסחור

הביקורות הנוקבות שקיבל האלבום בכלי התקשורת פגעו במכירותיו. בתחילה קצב המכירות היה שוטף ורענן, אך לאחר צאת הביקורות הוא נחלש. לא נראה שהאלבום הצליח לפרוץ כמו באלבומיה הקודמים, ולבסוף הוא גם לא עבר את קו המכירות שנובא לו.
מגזין בילבורד דירג אותו במקום השני במצעד 200 האלבומים הנמכרים ביותר, היות שרק בשבוע הראשון לצאתו הצליח למכור 167,000 עותקים; אך תואר זה נגנז ממנו משום שלאחר צאת הביקורות, האלבום לא הצליח למכור יותר משני מיליון עותקים בארצות הברית ואירופה ביחד. למעשה, המקום ה-36 ברשימת "100 החמים של מגזין בילבורד", שהיה שייך לסינגל "Bad Girl" מתוך האלבום, הפך את השיר הזה לשיר הראשון של מדונה שנכשל במרץ ומגיע למקום נמוך יחסית לשירים מהאלבומים הקודמים, שזכו להצלחה רבה.
נכון להיום, Erotica מכר 6 מיליון עותקים ברחבי העולם.
קריירה מקבילה

בזמן שמדונה הביעה רמזים מיניים – בראש ובראשונה באמצעות מוזיקה - היא מעולם לא הודתה שבראשה עברה המחשבה כי ביקורות האלבום יביאו לסוף הקריירה שלה. Erotica היה אחד מתוך שלושה פרויקטים שמדונה עשתה בנושא. היא הוציאה בסמוך אליו את הספר "סקס" שאף כלל תצלומים המתארים אקטים מיניים נועזים, בעיקר כאלה הקשורים ב-BDSM. ופחות מארבעה חודשים לאחר מכן יצא לבימות התיאטרון מחזה כושל הנקרא "Body of Evidence" בכיכובה של מדונה, שבין היתר שיחקה במחזה בסצנות עירום מלא (שבהן אף גילמה אקט מיני מלא).
רשימת רצועות

| Erotica> מס' | Erotica> שם | Erotica> כותב(ים) | Erotica> מפיק(ים) | Erotica> משך | Erotica>  | Erotica>  | Erotica>  | Erotica>  | Erotica>  |
| --- | --- | --- | --- | --- | --- | --- | --- | --- | --- |
| 1. | Erotica  | מדונה, שפ פטיבון, אנטוני שימקין | מדונה, שפ פטיבון | 5:17 |  |  |  |  |  |
| 2. | Fever  | אדי קולי, ג'ון דייבנפורט | מדונה, שפ פטיבון | 5:00 |  |  |  |  |  |
| 3. | Bye Bye Baby  | מדונה, שפ פטיבון, אנטוני שימקין | מדונה, שפ פטיבון | 3:56 |  |  |  |  |  |
| 4. | Deeper and Deeper  | מדונה, שפ פטיבון, אנטוני שימקין | מדונה, שפ פטיבון | 5:33 |  |  |  |  |  |
| 5. | Where Life Begins  | מדונה, אנדריי בטס | מדונה, אנדריי בטס | 5:57 |  |  |  |  |  |
| 6. | Bad Girl  | מדונה, שפ פטיבון, אנטוני שימקין | מדונה, שפ פטיבון | 5:21 |  |  |  |  |  |
| 7. | Waiting  | מדונה, אנדריי בטס | מדונה, אנדריי בטס | 5:46 |  |  |  |  |  |
| 8. | Thief of Hearts  | מדונה, שפ פטיבון, אנטוני שימקין | מדונה, שפ פטיבון | 4:51 |  |  |  |  |  |
| 9. | Words  | מדונה, שפ פטיבון, אנטוני שימקין | מדונה, שפ פטיבון | 5:55 |  |  |  |  |  |
| 10. | Rain  | מדונה, שפ פטיבון | מדונה, שפ פטיבון | 5:24 |  |  |  |  |  |
| 11. | Why's It So Hard  | מדונה, אנטוני שימקין | מדונה, שפ פטיבון | 5:23 |  |  |  |  |  |
| 12. | In This Life  | מדונה, שפ פטיבון | מדונה, שפ פטיבון | 6:23 |  |  |  |  |  |
| 13. | Did You Do It?  | מדונה, שפ פטיבון, אנדריי בטס | מדונה, אנדריי בטס | 4:54 |  |  |  |  |  |
| 14. | Secret Garden  | מדונה, אנדריי בטס | מדונה, אנדריי בטס | 5:32 |  |  |  |  |  |
| משך כולל: | משך כולל: | משך כולל: | משך כולל: | 75:24 |  |  |  |  |  |
נתוני מכירות

| מדינה | מיקום שיא | מעמד | עותקים שנמכרו |
| --- | --- | --- | --- |
| אוסטרליה | 1 (למשך שלושה שבועות) | פלטינה 3× | 210,000+ |
| אוסטריה | 10 | זהב | 25,000+ |
| ברזיל |  | זהב | 100,000+ |
| קנדה |  | פלטינה 2× | 200,000+ |
| צרפת |  | פלטינה |  |
| גרמניה | 5 | זהב | 250,000+ |
| הולנד | 8 | זהב | 50,000+ |
| ישראל |  |  | 10,000+ |
| פולין |  | זהב |  |
| נורווגיה | 11 |  |  |
| שוודיה | 6 |  |  |
| שווייץ | 5 | זהב | 25,000+ |
| הממלכה המאוחדת | 2 (למשך שבועיים) | פלטינה 2× | 600,000+ |
| ארצות הברית | 2 | פלטינה 2× | 2,100,000+ |
צוות

שירה - מדונה
קולות רקע - דונה דה לורי, ניקי האריס, מארק גודמן, דייב מרפי, טוני שימקין
ניצוח - גלן דיקטרו
גיטרה - ג'רום דיקנס, פול פסקו
גיטרה בס - אנדריי בטס, דאגלס ווימביש
כלי מקלדת - אנדריי בטס, ג'ו מוסקוביץ', שפ פטיבון, ג'יימס פרסטון, טוני שימקין
סינתיסייזר - אנדריי בטס, ג'יימס פרסטון
פסנתר - אנדריי בטס, ג'יימס פרסטון, ג'ימי פרסטון
תופים - אנדריי בטס, אנטון פיג, ג'ו מוסקוביץ'
סקסופון - דני וילנסקי
דנה קרינסקי

קרינסקי ב-2007
דנה קרינסקי (נולדה ב-21 בפברואר 1969) היא אמנית ישראלית, היוצרת מדליות עבור ארגונים ותערוכות ברחבי העולם ומציירת בצבעי שמן על בד ועץ בסגנון ריאליסטי.
ביוגרפיה

קרינסקי נולדה בתל אביב וסיימה תואר ראשון באוניברסיטת תל אביב. היא החלה את דרכה האמנותית בבית הספר לאמנות "סנט מרטין" בלונדון, שם למדה במגמת האמנות והתמחתה בפיסול.
תחומי העיסוק של קרינסקי:
ביוגרפיה > מדליות

באמנותה בחרה תחילה בתחום הפיסול של מדליות.
בשנת 1997 הוזמנה לפסל מדליה עבור BAMS, האגודה הבריטית למדליות אמנותיות של המוזיאון הבריטי.
בשנים 1998-2002 שימשה כנציגת ישראל לארגון הבינלאומי למדליות אמנותיות "FIDEM".
בשנת 2004 נבחרה לעצב את המדליה הרשמית לציון 350 שנים להגעת היהודים לאמריקה, אשר הוצגה, בין השאר, בחגיגה שנערכה לכבוד האירוע בארוחת הערב הלאומית בבית הלבן.
במהלך השנים נטלה חלק בתערוכות בינלאומיות רבות, בין השאר באקדמיה המלכותית לאמנויות, במוזיאון יורקשייר(אנ'), בניו יורק, בפריז, בגרמניה ובפורטוגל. מבחר מעבודותיה נרכשו על ידי המוזיאון הבריטי בלונדון.
ביוגרפיה > ציורי שמן

במקביל לפיסול המדליות, החלה קרינסקי לצייר בשמן על בד ועץ. יצירותיה של קרינסקי הן ברובן ריאליסטיות ועוסקות בסיטואציות יומיומיות ומשפחתיות, תוך התייחסות למרחב הקלאסי-מודרני: תינוק מחזיק אייפון, ילד קטן היושב מול מסך טלוויזיה ענק המשדר סדרה מצוירת, זוג העסוק כל אחד במרחב תקשורתי אחר (היא מול "האנטומיה של גריי" בזמן שהוא שקוע מול מסך המחשב הנישא). ברוב יצירותיה מופיעות דמויות אנושיות המביעות רגש עמוק, על רקע מעניין שמספר סיפור ייחודי, כגון ילדה שישנה על ענפים קוצניים של עץ, או אישה קטנה השוכבת בתוך פוך ענק. רבות מיצירותיה של קרינסקי עוסקות ביחסים בין אישיים, במיוחד ביחסי הורות, משפחה, חברויות וקשר בין-דורי.
קרינסקי הציגה לראשונה את ציוריה ב-1998 בתיאטרון נוצר ובגלריה ידיים ביפו. בהמשך השתתפה בתערוכות קבוצתיות שונות ובתערוכת "שלוש אמניות" בגלריה הוראס ריכטר ביפו.
בשנת 2007 הציגה לראשונה את ציוריה בתערוכת יחיד "מעבר לבית" בגלריה "משרד" בתל אביב. ציורים אחרים שלה הוצגו גם בגלריה "פלורנטין 45" ובגלריה של מלון דייוויד אינטרקונטיננטל בתל אביב.
בעשור השני של המאה ה-21 יוצרת קרינסקי ציורי שמן על בד בסטודיו שלה בהוד-השרון ומלמדת רישום וציור קבוצות של מתבגרים ובוגרים. מדי כשנה היא עורכת תערוכות מגוונות עבור תלמידיה מכל הגילאים. במקביל היא יוצרת גם ציורים ומדליות על-פי הזמנות.
Sleeping on a Desk. Oil on canvas, 30 x 35 cm, 2009
Childhood front left
Friendship. Oil on fabric, 60 x 40 cm, 2009
הערות שוליים

↑  National Dinner Celebrating Jewish Life in America
| --- | --- |
בקרת זהויות :  NLI: 987007500981305171  VIAF: 308272848   WorldCat (עם VIAF): 308272848 
מדליית "Best friends"
הוגו אקיטיקה

הוגו אקיטיקה (בצרפתית: Hugo Ekitike; נולד ב-20 ביוני 2002 בריימס שבצרפת) הוא כדורגלן צרפתי המשחק בעמדת החלוץ בקבוצת איינטרכט פרנקפורט מהבונדסליגה.
קריירת מועדונים

אקיטיקה גדל במחלקת הנוער של סטאד ריימס. ב-12 ביולי 2020 חתם על חוזה מקצועני ראשון במועדון. ב-17 באוקטובר 2020 ערך את הופעת הבכורה שלו בקבוצה הבוגרת של המועדון, בהפסד 3-1 ללוריאן במסגרת הליגה לעונת 2020/2021. בסך הכל ערך שתי הופעות ליגה בעונה זו.
ב-29 בינואר 2021 הושאל אקיטיקה לויילה בולקלוב מליגת העל הדנית עד לתום עונת 2020/2021. הוא ערך 11 הופעות ליגה במשך תקופת ההשאלה, בהן הבקיע שלושה שערים.
בעונת 2021/2022 חזר אקיטיקה לסטאד ריימס. הוא ערך 24 הופעות ליגה בעונה זו, בהן הבקיע עשרה שערים.
ב-16 ביולי 2022 הושאל אקיטיקה למשך עונה אחת לפריז סן-ז'רמן מליגת העל הצרפתית. בהמשך אקיטיקה נרכש על ידי פריז סן ז'רמן בסכום של כ-35 מיליון אירו, אך לא התאקלם בקבוצה.
בפברואר 2024 הושאל אקיטיקה מפריז סן ז'רמן לאיינטרכט פרנקפורט עד לתום עונת 2023/24 עם אופציית רכישה. האופציה מומשה תמורת 16.5 מיליון אירו, ואקיטיקה הפך לשחקן איינטרכט פרנקפורט.
תארים

גביע האלופות הצרפתי: 2022
אליפות צרפת: 2022/2023
הערות שוליים

↑  Premier contrat pro pour Hugo Ekitike ! באתר הרשמי של סטאד ריימס, 12 ביולי 2020 (בצרפתית)
↑  Hugo Ekitiké signs with Paris Saint-Germain באתר הרשמי של פריז סן-ז'רמן, 16 ביולי 2022 (באנגלית)
ניזאריה

| --- | --- |
אגא ח'אן הרביעי - שאה כרים אל-חוסייני
אגא ח'אן הרביעי - שאה כרים אל-חוסייני
 שורשים, סיווג והנהגה
 דת:  אסלאם
 זרם:  אסמאעיליה
 מקור השם:  האימאם ה-19 ניזאר אל-מוסטפא אבן אלמוסתנצר באללה (בערבית)
 מייסד:  ניזאר אל-מצטפא לדין אללה 
 דמויות מרכזיות:  מוחמד, עלי בן אבי טאלב, חוסיין בן עלי, ניזאר אל-מוסטפא לדין אללה אבן מעד אל-מוסתנצר באללה
 
הדגל הניזארי
הניזאריה (בערבית: النزارية; תעתיק: א-נִּזָארִיָּה) היא הקבוצה הגדולה ביותר בין המוסלמים האִסמאעילים, שהם הענף השני בגודלו באסלאם השיעי אחרי השיעה התרי-עשרית. הניזארים מאפשרים לאימאמים לפסוק הלכות על פי המקורות, המדע והידע האנושי המצטבר (אג'תהאד), אך סמכות הפסיקה נתונה אך ורק בידי האימאם, ולכן הם מחויבים להישמע להנחיותיו וללכת בדרכו. כיום חסידי הניזאריה הם בעד פלורליזם וצדק חברתי כלל עולמי: קבלת האחר, ללא הבדלים גזעיים, אתניים, תרבותיים ודתיים.
בראש הפלג הניזארי עומד המנהיג הרוחני והאימאם – האגא ח'אן. כיום מכהן אגא חאן החמישי – הנסיך רחים אל-חוסייני המתגורר בז'נבה, לאחר פטירתו של אביו, אגא חאן הרביעי – שאה כרים אל-חוסייני, בפברואר 2025.
הניזארים מונים כיום כ-12 מיליון איש הפזורים בכ-25 מדינות בעולם.
ייסוד הזרם הניזארי > מינוי האימאמים בניזאריה

הניזאריה, כמו האִסמאעיליה, מאמצת את קביעתו של האימאם השיעי השישי, ג'עפר א-צאדק, שקבע: ”כל אימאם מכיר את האימאם שעתיד לבוא אחריו ולכן הוא ממנה אותו ליורשו” והוסיף: ”אף אחד מאיתנו לא ימות עד שאלוהים יודיע לנו על מי שיירש אותנו”.
הקביעה נקראת נָס (نص; תעתיק: נָץ; קיצור של המלה הערבית: نصابه תעתיק: נצָאבּה; פירוש: הַעֲמָדָה), והאימאם המיועד נקרא מַנסוּס (منصوص; תעתיק: מַנצוּץ).
ייסוד הזרם הניזארי > ניזאר הוא יורשו של האימאם ה-18

אל-מוסתנצר באללה (ער') (1029–1094), היה הח'ליף הפאטימי השמיני, והאימאם השמונה-עשר, בשורת האימאמים השיעים האסמאעילים.
על פי הניזאריה, הוא קבע שיורשו יהיה בנו הבכור ניזאר, אך לאחר מותו, יועצו הקרוב, אל-אפדל שאהנשאה (אנ') (1066–1121), חשש לאבד את משרתו ולכן כלא את ניזאר, ומינה תחתיו את אחיו – אל-מוסתעלי באללה (אנ').
אל-מוסתעלי הפך לאימאם וניזאר מת בכלא באלכסנדריה. בנו של ניזאר, אל-האדי (الهادي بن نزار), נמלט עם חסידיו לפרס וכך נוצר פיצול בזרם האסמאעילי, בין ה"מוסתעליה" – תומכי האימאם בפועל, לבין הניזאריה – תומכי האימאם על פי הדין.
ייסוד הזרם הניזארי > מצודת אלמות – המדינה הניזארית

אל האדי, בנו של ניזאר, מצא מקלט בפרס, אצל חסן-י סבאח שהיה איש הזרם האסמאעילי ושלט במצודת אלמות. שניהם פתחו במאבק אלים, במטרה להחזיר את הח'ליפות הפאטימית, להגן על האסמאעילים ולהפיץ את משנת האסמאעיליה, וניזאר הוכרז כאימאם ה-19.
במצודת אלמות, האימאמים משושלתו אל-האדי נותרו חבויים מהעולם, עד שחסן השני אבן אל-קאהר (حسن الثاني ابن القاهر) הכריז על עצמו כאימאם.
מדינה זו נודעה במספר שמות, בהם "המדינה האסמאעילית הניזארית (ער')" ו"מדינת אלמות". המדינה הייתה מורכבת ממערכת מקושרת היטב של מעוזים אסטרטגיים ברחבי פרס והלבנט. הכוח הלוחם של המדינה כלל מעין לוחמי קומנדו או פדאיון (אנ') שנודעו בשם "חשישיון", ואחת מהטקטיקות הלא שגרתיות שלהם הייתה התנקשות ביריבים פוליטיים. למעשה, מקור המילה 'התנקשות' בשפות אירופיות רבות הוא בשיבוש המילה 'חשישיון' על ידי הצלבנים: "אסאסינים" (Assassins).
למרות שהיו עסוקים בהישרדות בסביבה עוינת, האסמאעילים פיתחו בתקופה זו השקפה מתוחכמת ומסורת ספרותית.
כמעט מאתיים שנה לאחר הקמתה, נכנעה המדינה למונגולים הפולשים, שטבחו בניזארים.
תאולוגיה ועיקרי האמונה

הזרם הניזארי מאמין באלוהים הטהור מכל ולכן שוללים ממנו כל תכונה שהיא.
הניזאריה ממשיכה את עיקרי האמונה של האסמאעיליה והם מאמינים בשבעת עמודי התווך של האמונה:
ווילאיה (ער'): אמונה באל אחד, הכל יכול ואין בלתו היא הבסיס לכל פלגי האסלאם. הניזאריה מעמידה בראש העיקרים את החובה לציית להנחיות, להוראות ולדוגמה של הממונים האלוהיים, האימאמים, היודעים להנחות את המאמינים, על פי הצו האלוהי ועל פי האג'תהאד. כלומר על כל אימאם מוטלת האחריות והחובה, כל אחד בדורו, לפרש ולהתאים את הצווים האלוהיים, כדי שהמאמינים יוכלו לקיימם.
טַהַ֫ארַה: טהרה, ניקיון פולחני, כמו רחצה לפני התפילה, ניקיון הגוף והבגדים וניקיון מקום התפילה – ג'מאעת ח'אנה (ער').
סלאת: תפילה. הקצאת זמן לתפילות הקבועות. הניזאריים מתפללים שלוש פעמים ביום (ולא חמש, כמקובל בכל הזרמים האחרים), על פי מה שהוזכר בקוראן: בזריחה, לפני השקיעה ולאחריה. התפילה נקראת דועאא' (دُعَاء).
סִיַ֫אם (תעתיק מדויק: ציאם): צום. המשמעות כפולה: גם מילולית וגם מטפורית. המשמעות המילולית היא שעל האדם לצום במהלך הרמדאן והמשמעות המטפורית היא שהמאמין מצֻווה לשאוף להשיג את האמת האלוהית ועליו להימנע מכל פעילות גשמית שעלולה למנוע, או להפריע להשגת המטרה הזו.
זָכָּאה: צדקה. הקצאת חלק מהעושר של האדם, לנזקקים. המאמינים הניזאריים תורמים 10% עד 12.5% מההכנסה החודשית שלהם נטו (לאחר מיסים, צורכי מחיה בסיסיים והחזר חובות) לאימאם. חלק מהכסף הזה משולם בדרך כלל לארגונים המנוהלים על ידי קרן הפיתוח של האגא ח'אן – AKDN, אחת מרשתות הרווחה הגדולות בעולם. הם מאמינים שכפי שמוחמד נהג לקבל את תשלומי הצדקה מהמאמינים בזמנו, כך זו החובה לשלם לאימאם או לנציגו בימינו. התרומות לאגא ח'אן הביאו לעושרו הגדול והכסף מנוצל לפרויקטים חברתיים, רחבי היקף בתחומי הפיתוח, רווחה הכלכלית וחינוך. הניזאריה הפכה לתנועה חברתית בעולם.
חג': העלייה לרגל. עבור הניזארי, ביקור אצל האימאם או נציגו הוא אחת מהעליות לרגל הרצויות ביותר. יש שני סוגים של עלייה לרגל, חג' זַאהִרִי וחג' בַּאטִנִי. הראשון הוא הביקור במכה; השני, להיות בנוכחות האימאם.
ג'יהאד: מאבק וחתירה ללכת בדרכי האל. לג'יהאד יש שתי משמעויות: "הג'יהאד הקטן" ו"הג'יהאד הגדול". "הג'יהאד הקטן" הוא האישי, הנפשי, להילחם נגד היצר הרע ולהשתדל להיות טוב ו"הג'יהאד הגדול" הוא נגד אויבי האמונה. עם זאת, הניזארים הם פציפיסטים ורואים את "אויבי" האמונה כנובעים מפגמים אישיים וחברתיים (כמו זעם וחוסר סובלנות). הניזארים נמנעים מפרובוקציה ומשתמשים בכוח רק כמוצא אחרון.
בעיניהם, יש לפרש את המונחים "גן עדן" ו"גיהנום" בדרך שונה לחלוטין. גן העדן הוא ידע ומודעוּת ואילו הגיהנום הוא הבוּרוּת.
בניגוד לזרמים אחרים בשיעה, הניזארים לא מאמינים בהיעלמות אימאם מסוים וטוענים שיש קשר ישיר בין עלי ובנו חוסיין, עד לאגא ח'אן הנוכחי.
הניזארים מייחסים קונוטציות מסתוריות למספרים. כך למשל, למספר שבע יש משמעות מיוחדת וסגולות הנגזרות מהופעתו בעולם, כמו: שבעה ימים, מספר הרקיעים, שבעת עמודי התווך של האמונה.
תאולוגיה ועיקרי האמונה > מעמד האישה בניזאריה

האב והאם אחראים לחינוך בניהם ובנותיהם ברוח עקרונות האמונה וללמדם את המצוות. כהוכחה לדרכם הם מציינים שח'דיג'ה, אשת הנביא מוחמד, הייתה שותפה לסודותיו וסייעה לו. הזרם הניזארי מתיר לאישה, בכל מקום שאפשר, לא לעטות רעלה בציבור. האימאם ה-48 סולטן מוחמד שאה אמר: "הצעיף מתנגש עם האמונות האסמאעיליות, ואני קורא לכל אישה אסמאעילית להסיר את הצעיף שלה ולהיכנס לזירת החיים כדי לתרום לבניית המבנה החברתי והדתי של הכת בפרט ושל העולם האסלאמי בכלל".
לבנות יש זכויות ירושה, בדיוק כמו לבנים.
חופש זה של הנשים בניזאריה, גורם לקיצוניים מוסלמים לראות את הניזאריה כ"מתירנית".
תאולוגיה ועיקרי האמונה > תפקיד האימאמים

האִימַאמ֫וּת* האסמאעילית היא ישות על-לאומית, המייצגת את רצף האימאמים מאז תקופת הנביא מוחמד. תפקידו של האימאם האסמאעילי הוא תפקיד רוחני; הסמכות שלו היא של פרשנות דתית. זה לא תפקיד פוליטי; בעידן העכשווי, האימאמים אינם שולטים בשום ארץ. יחד עם זאת, האסלאם מאמין ביסודו שהעולם הרוחני והחומרי קשורים קשר בל יינתק. האמונה אינה מרחיקה את המוסלמים ואת האימאמים שלהם מעניינים מעשיים יומיומיים – מחיי המשפחה, מהעסקים, ומענייני הקהילה. אדרבה, האמונה היא כוח שצריך להעמיק את הדאגה שלנו לעולם שבו אנו חיים, להתמודדות עם האתגרים שלו, ולשיפור איכות החיים של בני האדם.
ההיסטוריה ורשימת האימאמים לפי הניזאריה > תקופת האימאמים השיעים הראשונים

1. עלי בן אבי טאלב (632–661)
2. אל-חוסיין בן עלי (661–680)
3. עלי בן חוסיין, נקרא גם: עלי זין אל-עאבדין (680–713)
4. מוחמד אבן עלי אל-באקר (713–743)
5. ג'עפר אבן מוחמד אל-צאדק (743–765)
6. אסמאעיל בן ג'עפר אל מובארכּ (765–775)
7. מוחמד בן אסמאעיל אל-מכתום (775–806)
ההיסטוריה ורשימת האימאמים לפי הניזאריה > תקופת ההסתרה – התקופה שלפני השושלת הפאטימית

8. אל-ואפי אחמד (ער') – אבו אחמד עבדאללה אבן מוחמד אבן אסמאעיל (806–828)
9. מוחמד א-תקי (אחמד אבן עבדאללה) (828–870)
10. חוסיין אבן אחמד (870–881)
ההיסטוריה ורשימת האימאמים לפי הניזאריה > התקופה הפאטימית

11. עוביד אללה אל-מהדי (881–934)
12. אל-קאים באמר אללה (934–946)
13. אלמנצור באללה אלפאטמי (946–953)
14. אבו תמים מעד אל-מועיז (953–975)
15. אבו מנצור ניזאר אל-עזיז באללה (ער') (975–996)
16. אל-חאכם באמר אללה – אבו עלי אל-מנצור (996–1021)
17. א-ט'אהר לאעזאז דין אללה (ער') – אבו אל-חסן עלי אבן אל-חאכם (1021–1036)
18. אבו תמים אל-מוסתנצר באללה (ער') (1036–1094)
19. ניזאר אל-מוצטפא לדין אללה (ער')  בנו של אל-מוסתנצר באללה (1094–1095)
ההיסטוריה ורשימת האימאמים לפי הניזאריה > תקופת ההסתרה השנייה: התקופה שלאחר הפאטימים

20. עלי אל-האדי בן ניזאר (ער') (1095–1132)
21. מחמד אל-מוהתדי בן אל-האדי (ער') (1132–1161)
22. חסן אל-קאהר (ער') (1161–1162)
ההיסטוריה ורשימת האימאמים לפי הניזאריה > תקופת אלמות בפרס

23. חסן השני אבן אל-קאהר – חסן עלא ד'כרה א-סלאם (ער') (1162–1166). – האימאם הראשון שהכריז על עצמו במצודת אלמות.
24. נור א-דין מוחמד השני או אעלא מוחמד (ער') בנו של חסן השני (1166–1210)
25. ג'לאל א-דין חסן השלישי (ער') בנו של מוחמד השני (1210–1221)
26. עלאא א-דין מוחמד השלישי (ער') בנו של חסן השלישי (1221–1255)
27. רוּכְּן א-דין ח'ורשאה (ער') בנו של מוחמד השלישי (1255–1257). – נכנע להולאגו ח'אן (המונגולי) בשנת 1256 ונהרג במהלך שובו מקובלאי ח'אן.
ההיסטוריה ורשימת האימאמים לפי הניזאריה > תקופת ההסתרה השלישית: התקופה שלאחר אלמות

בשנת 1258 הרסו המונגולים את מצודת אלמות ואת כל המרכזים הניזאריים בפרס. האימאמים הניזארים המשיכו לרכז מאמינים סביבם, אך היו חייבים להסתיר את זהותם.
28. שמס א-דין מוחמד שאה (ער') היה האימאם שלאחר הרס מצודת אלמות. הוא נאלץ להסתיר את זהותו ואת תוארו אך בשנת 1374 עלה בידו להחזיר את השליטה במצודת אלמות. במשך זמן מסוים שושלתו התגוררה בסולטנות אזרבייג'ן.
באיראן, קבוצה של ניזארים שכנה, בעקבות אימאמים שלהם, בכפר אנג'ודאן (פר'), במרכז פרס, ומאז המאה החמש עשרה לספירה ידועה שושלתם:
29. קאסם שאה (قاسم شاه)
30. אסלאם שאה (إسلام شاه)
31. מוחמד בן אסלאם שאה (محمد بن إسلام شاه)
ההיסטוריה ורשימת האימאמים לפי הניזאריה > תקופת התחייה – אנג'ודן

32. אל-מוסתנצר באללה השני (אנ')
33. עבד א-סלאם שאה (אנ')
34. ע'ריב מירזא (אנ') – אל-מוסתנצר באללה השלישי
ההיסטוריה ורשימת האימאמים לפי הניזאריה > תקופת ההסתרה הרביעית: התקופה הספאווית

35. אבו דַ'רּ עלי (אנ') (أبو ذر علي) – נור א-דין
36. מוראד מירזא (אנ')
37. ח'ליל אללה הראשון (אנ') – ד'ו אל-פקאר עלי
38. נור א-דהר עלי (אנ') – נור א-דין עלי
39. ח'ליל אללה השני עלי (אנ')
40. שאה ניזאר השני (אנ')
41. סייד עלי (אנ')
ההיסטוריה ורשימת האימאמים לפי הניזאריה > התחייה החוזרת: התקופה שלאחר הספאוויה

42. סייד חסן עלי (אנ')
43. קאסם עלי "סייד ג'עפר" (قاسم علي "سيد جعفر")
44. אבו אל-חסן עלי (أبو الحسن علي)
45. שאה ח'ליל אללה השלישי (אנ')
ההיסטוריה ורשימת האימאמים לפי הניזאריה > התקופה המודרנית – האגא-ח'אנים

לאחר מותו של ח'ליל-אללה שאה, בנו – קיבל על עצמו את תפקיד האימאם, והתואר הוחלף לאגא ח'אן.
46. חסן עלי שאה (ער') היה מושל בכרמאן ומנהיג בולט באיראן ולאחר מכן בתת-היבשת ההודית. הוא היה האימאם הניזארי הראשון שקיבל את התואר אגא ח'אן, ולכן נקרא: אגא ח'אן הראשון (נפטר ב-1881).
מאז, יש המכנים את הניזאריה "אגאח'אניה" (أغاخانية).
47. אגא ח'אן השני (ער') – אגא עלי שאה (أغا علي شاه), בנו של חסן עלי שאה (נפטר ב-1885)
48. אגא ח'אן השלישי (ער') – סולטאן מוחמד שאה (سلطان محمد شاه), בנו של אגה עלי שאה (נפטר ב-1957)
49. אגא ח'אן הרביעי (1957–2025) – שאה כרים אל-חוסייני, נכדו של סולטן מוחמד שאה.
50. אגא חאן החמישי (2025–הווה) – הנסיך רחים אל-חוסייני, בנו של שאה כרים אל-חוסייני. האימאם הנוכחי.
מקום מושבה של האימאמות הניזארית

ב-3 ביוני 2015 חתמו האגא חאן הרביעי בשם הניזאריה והרפובליקה של פורטוגל על הסכם להקמת המושב הרשמי של ה"אימאמוּת" הניזארית בפורטוגל.
אישים ניזארים בולטים

עזים פּרֶמג'י (אנ'): חלוץ האינטרנט ההודי. פורבס מעריך את הונו ב-11.8 מיליארד דולר. ידוע בצניעותו (נוהג ברכב משפחתי רגיל). הקים את קרן Azim Premji הפילנתרופית ותרם לה 2.3 מיליארד דולר. פרמג'י דורג כהודי העשיר ביותר עד 2003, ונשאר המוסלמי העשיר ביותר בהודו.
נאסר א-דין נאסר עלי הוּנזַאאִי (אנ') (1917–2017) סופר ומשורר פקיסטני, הידוע ביצירתו על האסלאם. ב-2001 וקיבל מנשיא פקיסטן פרס על שירותו יוצא הדופן בתחומי הספרות. בעל תואר דוקטור לשם כבוד מאוניברסיטת מונטריאול, שם הוא שימש, תקופה ארוכה, כפרופסור אורח. ספריו תורגמו לאנגלית, צרפתית, שוודית, פרסית, טורקית וגוג'ראטית.
הנסיך סדראדין אגה חאן (1933–2003), שימש כנציב העליון של נציבות האו"ם לפליטים בין השנים 1966–1978. בלט בתמיכתו בעידוד שיתוף הפעולה בין ארגונים לא ממשלתיים לבין סוכנויות האו"ם.
הערות שוליים

↑  Islamic sects, informationisbeautiful.net, ‏נצפה: 24 ינואר 2024
↑  Mumtaz Ali Tajddin S. Ali, Ismaili Constitution, ismaili-net, ‏נצפה: 24 ינואר 2024
↑  Was the medieval order of Assassins a real thing?, History, ‏2020-06-01 (באנגלית)
1 2 3  إنقسام الإسماعيليه إلى نزاريه ومستعليه  كذبة النص عندهم  - شبكة الدفاع عن السنة, www.dd-sunnah.net
↑  NASS, heritage.ismaili.net (באנגלית)
↑  Farhad Daftary, Assassins, Encyclopaedia of Islam, THREE, Brill, 2007-12-01
1 2  Farhad Daftary, Historical Dictionary of the Ismailis, Scarecrow Press, 2012, עמ' liii
↑  , Background article: Practices, The practice of Islam, chrishewer.org, 2016
↑  AGA KHAN FUND FOR ECONOMIC DEVELOPMENT
1 2 3  الإسماعيليون النزاريون بين الاتهام التاريخي والاستهداف الحاضر, رصيف22, ‏2016-05-07 (בערבית)
1 2  المرأة عند الاسماعيليين النزاريين - ديوان العرب, www.diwanalarab.com
1 2  The Ismaili Imamat, ismaili.imamat
↑  THE AGA KHAN’S DIRECT DESCENT FROM PROPHET MUHAMMAD: HISTORICAL PROOF, Ismaili Gnosis, ‏9 יולי 2016
↑  Nizari | Encyclopedia.com, www.encyclopedia.com
↑  F. Daftary, S̲h̲ams al-Dīn Muḥammad, Encyclopaedia of Islam, Second Edition, Brill, 2012-04-24
↑  Aga Khan I | Nizārī Ismāʿīlī, Founder, Leader | Britannica, www.britannica.com, ‏2024-01-01 (באנגלית)
↑  Azim Premji, Forbes, ‏2023 (באנגלית)
↑  Naazneen Karmali, Azim Premji Donates $2.3 Billion After Signing Giving Pledge, Forbes (באנגלית)
↑  Allamah Nasir Hunzai - Academia.edu, independent.academia.edu
שרידי קלעת אלמות
ג'מעת ח'אנה באיראן, בקרבת נישאפור
אגא ח'אן השני
ארמון אגא ח'אן (אנ') בפונה שבהודו
ז'ארד חאסה

ז'ארד חאסה (בצרפתית: Jared Khasa; נולד ב-4 בנובמבר 1997 בקינשאסה שברפובליקה הדמוקרטית של קונגו) הוא כדורגלן מהרפובליקה הדמוקרטית של קונגו המשחק בעמדת קשר הכנף בקבוצת מכבי פתח תקווה מליגת העל הישראלית.
קריירת מועדונים

בשנת 2015 החל חאסה לשחק בקבוצת המילואים של לה האבר. ב-31 בינואר 2016 חתם בפ.צ. סיון מליגת העל השווייצרית. בהתחלה הושאל לפריבור מהליגות הנמוכות בשווייץ, ועם חזרתו החל לשחק בקבוצה הבוגרת של פ.צ. סיון, במדיה ערך 45 הופעות ליגה והבקיע שלושה שערים.
ב-12 בינואר 2022 הושאל חאסה לפו מליגת המשנה הצרפתית עד לתום עונת 2021/2022. הוא ערך 11 הופעות ליגה במהלך תקופת ההשאלה.
ב-15 ביולי 2022 חתם חאסה על חוזה לעונה אחת בא.א.ל. לימסול מליגת העל הקפריסאית. הוא ערך 30 הופעות ליגה במדי המועדון, בהן הבקיע שער אחד, ובתום עונת 2022/2023 שוחרר מהמועדון.
ב-13 באוגוסט 2023 חתם חאסה על חוזה לעונה אחת עם אופציה לעונה נוספת במכבי פתח תקווה מליגת העל הישראלית.
הערות שוליים

↑  \https://www.lequipe.fr/Football/Actualites/Transferts-un-nouvel-attaquant-a-pau/1310097 Transferts : un nouvel attaquant à Pau] באתר ל'אקיפ, 12 בינואר 2022 (בצרפתית)
↑  תומר חבז, ‏ג'ארד קאסה חתם במכבי פ"ת לעונה עם אופציה, באתר ONE‏, 13 באוגוסט 2023
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ז'ארד חאסה".
האקון ארנר האראלדסון

האקון ארנר האראלדסון (באיסלנדית: Hákon Arnar Haraldsson; נולד ב-10 באפריל 2003 באקרנס שבאיסלנד) הוא כדורגלן איסלנדי המשחק בעמדת הקשר ההתקפי בקבוצת ליל מליגת העל הצרפתית ובנבחרת איסלנד.
קריירת מועדונים

האראלדסון גדל במחלקת הנוער של אקרנס, וב-27 ביוני 2019 חתם במחלקת הנוער של פ.צ. קופנהגן מליגת העל הדנית. הוא ערך 40 הופעות ליגה במדי המועדון, בהן הבקיע שמונה שערים.
ב-17 ביולי 2023 חתם על חוזה לחמש שנים בליל מליגת העל הצרפתית.
קריירה בינלאומית

ב-2 ביוני 2022 ערך האראלדסון את הופעת הבכורה שלו בנבחרת איסלנד, בתיקו 2-2 נגד נבחרת ישראל במסגרת ליגת האומות 2022/2023. ב-26 במרץ 2023 הבקיע את שער הבכורה שלו בנבחרת, בניצחון 7-0 על נבחרת ליכטנשטיין במסגרת מוקדמות יורו 2024.
תארים

אליפות דנמרק (2): 2021/2022, 2022/2023
הגביע הדני (1): 2022/2023
הערות שוליים

↑  HÁKON ARNAR HARALDSSON JOINS TALENT DEPARTMENT באתר הרשמי של פ.צ. קופנהגן, 27 ביוני 2019 (באנגלית)
↑  L'international islandais, Hákon Haraldsson, nouveau renfort offensif באתר הרשמי של ליל, 17 ביולי 2023 (בצרפתית)